Zdá sa, že tablety sú tŕňom v oku viacerých spoločností. Stále častejšie sa totiž z viacerých strán objavujú odvážne vyhlásenia, podľa ktorých tieto momentálne veľmi obľúbené zariadenia nemajú budúcnosť. O podobnom tvrdení šéfa spoločnosti BlackBerry sme informovali len nedávno a zdá sa, že rovnaký názor zdieľa aj AMD. Na tému upozornil web Guru3D.com.
Budúcnosťou je konvertibilita
Na účet tabletov sa v negatívnom zmysle konkrétne vyjadril Andrew Muscat, ktorý pre AMD vo Veľkej Británii zastáva pozíciu manažéra oddelenia obchodu. Podľa neho tablety trpia množstvom limitácií, ktoré zamedzujú možnosti vykonávania na nich pokročilej produktívnej a tvorivej činnosti. Budúcnosť preto vraj predstavujú hybridné zariadenia, teda konvertibilné notebooky s dotykovým displejom a odnímateľnou klávesnicou.
Spomínané hybridy tak majú na trhu časom zaujať miesto tabletov a k tomu má dopomôcť hneď niekoľko faktorov. V prvom rade to má byť rýchly vývoj v oblasti procesorov, ktoré budú čoraz výkonnejšie a pritom dostatočne úsporné na to, aby dovolili výrobcom prinášať stále nové konštrukčné riešenia bez výraznejších kompromisov. Istú zásluhu na rozmachu podobných zariadení majú mať aj čoraz populárnejšie cloudové služieb, ktoré umožnia efektívnejšiu produktivitu na všetkých zariadeniach vybavených aj menej výkonným hardvérom.
Závisť alebo skutočný plán?
Istú analógiu tu môžeme vidieť aj v situácii spred niekoľkých rokov, kedy sa vtedajšie netbooky tešili vysokej popularite. Aj vtedy sa totiž spoločnosť AMD vyjadrila na ich účet v tom zmysle, že ich úspech je len prechodnou záležitosťou. V tej dobe bol ale Intel jediným výrobcom, ktorý pre tieto prenosné počítače ponúkal platformu (Atom) a AMD vyrukovalo s vlastným riešením v podobe procesorov rodiny Brazos až o určitý čas neskôr.
V prípade tabletov je ale situácia podstatne odlišná. Tomuto trhu zatiaľ stále dominujú výrobcovia ARM čipov a výrobcovia konvenčných x86 procesorov sa presadzujú zatiaľ len s veľkými problémami. Intel v danom segmente opäť bojuje s úspornými procesormi Atom a vo vyšších triedach aj nízkonapäťovými čipmi Core i.
AMD na tomto poli zatiaľ ponúka len upravený čip s názvom Z-60 patriaci ešte do platformy Brazos 2.0, ale už čoskoro chystá uvedenie nových SoC riešení v podobe APU Temash s architektúrou Jaguar. A práve na túto novú platformu zrejme Muscat vo svojom vyjadrení narážal. AMD tak má na poli obojživelných tabletov veľké plány a je len otázkou času, kto bude na trhu nakoniec úspešnejší.